《傅冲益寄淮口阻风及清淮道中诗二首又次涟水一首用其韵和寄 其三》
宋代·程俱

故人尺素来天际，颇忆当年任守垒。平明一笑百事空，不作细书书纸尾。

寄书五湖夸海岱，入眼沧溟无百里。军城崒屼枕青山，地脉遥从岱宗起。

题诗要为写高阁，播飏意欲先糠秕。晚登南宫头已白，却驾朱轓临泗水。

丹烧未辨令威鹤，神游先跨琴高鲤。可怜萧散竹林士，埋玉青山骨空委。

人生一世偶相值，转首羲皇不停晷。西山妙迹欲仙去，爽气朝来尽如洗。

遥知吊古一长喟，引送浇愁付浮蚁。有诗淮上可微吟，会有流鱼出倾耳。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。